Täna on vastlapäev (ja juhuse tahtel ka naistepäev). Ja vastlapäeval on kohustuslik menüü hernesupp ja loomulikult vastlakuklid. Küpsetasin kuklid juba eile õhtul valmis ja ärkasin täna hommikul pool tundi varem, et need moosi ja mandlimassiga täita ning vahukooremütsiga katta. Saiaga ma ise päris rahule ei jäänud, oleks võinud magusam olla, aga muidu on päris head:)
Kuklite jaoks valmista tavaline saiatainas (mina tegin piimaga), võib ehk veidi magusama teha kui tavaliselt.
Mandlimassi valmistamiseks sega 100 g jahvatatud mandleid piima ja suhkruga, nii et tekiks niiske mass. Sellest kogusest jätkub 6-7 kukli jaoks. Mass ja moos pane kuklitesse uuristatud aukudesse.
Mina tegin 6 kuklit õuna-pohlamoosiga (püreestasin saumikseriga ära, et tükke ei jääks) ja teised 6 siis mandlimassiga. Vahukoorele lisasin vahukooretugevdajat, sest vahukoorel on muidu komme seistes lörtsu minna.
Pikka liugu ja toredat vastlapäeva kõigile! Ja loomulikult head naistepäeva kõigile õrnema soo esindajatele!